Wj Jacobus, van Godis vnd desz pawestliicken stulsz genaden ertzbischopp tho Vppsall, Conradus, van der suluen genade bisschopp tho Strengenisz, Steen Stur wam Gripszholme, vorstender des riikes tho Sweden, Nyels Stur, Thur Thurson, Iwar Gren, Nyels Vadersson, ritter, Aruydt Trolle vnd Swante Nyelson, wepenner, bekennen vnd betugen apenbar vor alszweme in vnd myth dessem apenne vorsegelden breue, de ene zehen edder horen lezen: Alsz denne de ersamen vnd beschedenne schippermen vnd copmanne tho Amsterdamme vnd van allt Hollant gheneghet syn in Swedenriik myt eren schepen, kopmanschapp vnd ghuderen tho szegelen vnd to vorkeren, so hebben wy tho gedye vnd framen des varenden kopmans, vmme wolfart des ghemenen besten betrachtet, wilkoret vnd beleueth, offt iemande van Amsterdamme vnd uth allt Hollant geleuede myt welken schepen, myt solte, wyne, crude, wande ok ander ware vnd kopenschopp geladen tho Wyborch tho segelen, dat se solen vnd mogen zeker vnd velich wat tiidt en gheleuet, dar henne kamen, aller dinghe tolfrii tho synde, tho ghenetende, tho bruken, vnd to beholden, sodane priuilegien vnd vriheide geliik de ghemene Dutsche varende kopman, tho Reuall vnd in anderen steden hebben mogen, vnd solen myt roggen, tere vnd ander ware, de en denen mogen, werden wedder geladen, van dar tho reysen vngbehindert sunder vare. (Etc.; öfriga innehållet som i ofvanskriften.) Dat. ame daghe sancte Lucie.